FW de Klerk het kankerOudpres. FW de Klerk. (Foto: Phando Jikelo/African News Agency/ANA) Oudpres. FW de Klerk het bekend gemaak dat hy met kanker gediagnoseer is. De Klerk het Donderdag, op sy 85ste verjaardag, bekend gemaak dat hy met mesotelioom gediagnoseer is. Dit is ŉ kanker wat die weefsel in die longe beïnvloed. Mesotelioom word vermoedelik deur asbesstof veroorsaak. “Mnr. De Klerk sal van volgende week af immunoterapie ontvang,” het die FW de Klerk-stigting in ŉ kort verklaring gesê. “Daar is geen onmiddellike bedreiging nie en ons is vol vertroue dat die behandeling suksesvol sal wees.” De Klerk is in Oktober 2018 in ŉ Kaapse hospitaal opgeneem waar hy ŉ geslaagde mediese prosedure ondergaan het vir pneumotoraks, ŉ toestand waarin ŉ abnormale opbou van lug in die pleurale holte tussen die longe en bors plaasvind. De Klerk was die laaste staatspresident van die apartheidsera. Sy seun, Willem, is in Oktober verlede jaar in die ouderdom van 53 oorlede. Willem (53) is in Durbanville in die Wes-Kaap dood nadat hy sy stryd teen kanker verloor het.